LidanRubinov/Halacha-QA huggingface dataset:
שאלה: הכשרת תנור לפסח: האם אפשר להכשיר את התנור היום בצורה יסודית וביום שישי שלפני פסח לאפות בו חלות ולנקות ניקוי קל ואחרון? בפסח אני לא משתמשת בתנור.
תשובה: אם אינך משתמשת בתנור בפסח נקי אותו היטב וסגרי אותו לכל החג.
שאלה: אמירת "ויכולו" בשניים: נוהגים לומר "ויכולו" בתפילת ערב שבת לאחר תפילת עמידה בשניים כיוון שזו עדות. א. מדוע באמירת הקידוש זה ניתן להאמר ביחיד? ב. האם אישה המתפללת בביתה צריכה לומר זאת עם בעלה? ג. האם מספיק לשתאמר זאת עם עוד אישה, או שמא אשה פסולה לעדות ולכן אין לה לומר כלל "ויכולו"?
תשובה: אמירת "ויכולו" בתפילת השבת היא כעין עדות ולכן אישה פטורה מלומר פסוקים אלו וכן נהוג שהגברים אומרים פסוקים אלו בציבור או לפחות בשניים  אך אין זה מעכב, ואדם שלא מתפלל בציבור צריך לאמר פסוקים אלו - אף ביחיד, בתור זכרון (ולא עדות) לשבת.
שאלה: מה קודם - כיבוד אב או כיבוד אם?: רמב"ם הלכות ממרים פרק ו הלכה יד: "אמר לו אביו השקני מים ואמרה לו אמו השקני מים מניח כבוד אמו ועוסק בכבוד אביו תחילה מפני שהוא ואמו חייבין בכבוד אביו". מדוע? הרי גם הבעל חייב בכבוד אשתו יותר מגופו? במה זה בא לידי ביטוי כבוד האשה לבעל, האם היא צריכה לקום מפניו כמו שהבן?
תשובה: צריך להפריד כאן בין שתי הסתכלויות : הראשונה- האדם מצד עצמו מחוייב לכבד את אשתו אפילו יותר מגופו (ולכן אם יש כסף לבגד אחד בלבד - ייקנה לאישתו ולא לעצמו), והשניה - מצד המשפחה, משפחה בריאה חייבת היררכיה ברורה ורק כך היא יכולה לתפקד ובהיררכיה זו האבא הוא מוביל המשפחה לאחריו האמא, אח"כ הבכור ושאר הילדים. ובאמת במשפחה גרושה הבן חייב בכבוד אביו כמו בכבוד אימו ומותר לו להקדים את כבוד אימו לאביו.
שאלה: קניית דירה מהוצאה לפועל - המשך: בתשובה לשאלתי קבע הרב כי יש פסול בקניית דירה מכונס נכסים באופן שהדיירת המקורית תפונה לדירה שכורה בניגוד לרצונה, גם אם פורמאלית כונס הנכסים צודק. אם היה מדובר בהוצאה לפועל לפי פסק דין רבני האם גם אז היתה בעייה במימושו של פסק הדין? האם עלי לברר את תוקפם ההלכתי של חובותיה של הדיירת אשר הובילו להליכי ההוצאה לפועל או שמא דעת הרב היא שבכל מקרה יש פסול הלכתי ברכישת דירה שעוקלה מבעל חוב? האם מערכתית אין בכך בכדי לפגוע בזכותו של נושה להיפרע מנכסי הלווה והאם אין בכך בכדי לקפח לרעה בעל חוב הגון שלא ממתין להליכי הוצאה לפועל ונאלץ למכור את דירתו בכדי לקיים את חיובו לעומת חייב בהליכי הוצאה לפועל שיזכה להגנה מוסרית גם אם לא פורמאלית?
תשובה: לא אמרתי שהדבר פסול או אסור אלא רק שלעיתים יש בעיה מוסרית בכך. בודאי שאם היא יכולה לשלם ולא שילמה מותר לקנות את הדירה כדי להחזיר לנושה את כספו, אך אם אין לה כסף, גם אם מצד הדין עליה לפנות את הדירה ע"מ להחזיר לנושה את כספו, עדיין יש לשאול אותך אם אתה מוכן לקחת על מצפונך את השלכתה של האישה לרוחוב בעטייך?! מעיקר הדין מותר לעקל רכוש של לווה לפרעון חובתיו, אולם לפמשוה"ד יש להתחשב במצבו האישי של הלווה ולדחות את ההוצאה לפועל ע"מ לאפשר ללווה לפרוע את חובו, בפרט כשמדובר בהשלכת אדם לרחוב. איני מכיר את הנפשות הפועלות בשאלתך, מה מצבן הכלכלי והאם יש הצדקה לפעול במידת הדין או שמא יש צורך לפעול במידת הרחמים. עליך מוטלת ההכרעה. שה' יתן לך עצה טובה לעשות הטוב והישר בעיניו.
שאלה: רחיצה בשבת במים חמים: האם מותר לשטוף כלים בשבת במים חמים שחוממו לפני השבת (הבוילר לא דלוק) ואם כן מהו הדין לגבי רחצת הגוף בשבת אם נזהרים בסחיטה. ידוע שנשים הולכות למקווה בערב שבת וכן החמירו עם הגברים הנוהגים לטבול ביום שבת לפני התפילה מהוא הדין?
תשובה: אם המים בבוילר אינם חמים במידה כזו שהם מחממים את המים הנכנסים לבוילר לחום שהיד סולדת מותר להשתמש בבוילר לשטוף כלים אך לרחוץ כל גופו במים חמים אסור אבל חלק מגופו מותר ובמקווה הקלו הגם שזה כל גופו. לתשובות הרב יעקב אריאל לחץ כאן וכאן. לתשובת הרב אליעזר מלמד.
שאלה: פדיון בכור בהמה: לפני 3 שבועות נולד לקבוצה שלי עייר בכור. איך עושים לו פידיון?
תשובה: לכתחילה צריך להביא כהן, ולפדות את העיר בשה ואת השה להביא לכהן (אם עושים ככה גם זוכים מיוחדת של "על פדיון חמור").
שאלה: שכחתי לתרום: לפני מספר שנים, מועצת הנוער בעירי אספו מתלמידים תרומות לפליטי קוסובו (זה היה בתקופת המשבר שם). אני מוניתי להפקיד את הכסף שנאסף בחשבון הבנק. הדבר נשכח ממני ורק לאחרונה מצאתי את הכסף שהיה אמור להגיע לפליטים בקוסובו. כעת, מועצת הנוער כבר התחלפה וחשבון הבנק האמור כבר אינו קיים. האם אוכל להעביר את הכסף לארגון צדקה בעיר שפועל למען עניי העיר וכך "להחזיר" את התרומה לילדי העיר?
תשובה: מכיוון שכסף זה נתרם למטרות צדקה, ועברו מספר שנים ממועד הבאת הצדקה הנוכחית, אין בעיה לתרום כסף זה לעניי עירך.
שאלה: איך כותבים כתובה?: בני זוג העומדים להינשא. אבי הכלה נפטר לפני מספר שנים האם בכתובה צריך לרשום ליד שם אבי הכלה? כמו כן החתן שינה את שמו לפני מספר שנים האם מספיק לרשום רק את שמו החדש?
תשובה: שם האב נועד לזיהוי מדויק של החתן. אין מוסיפים שום תואר, גם לא. השם הרשמי נשאר בתוקפו ונוסף עליו שם חדש. יש לכתוב את שניהם.
שאלה: הטחת ראש של ילד בתיקרה: בבית הוריי בסלון התקרה ישנה מנורה שהוא קצת נמוכה. בשבת שיחקתי עם אחייני בן השנה, ורציתי להניפו באוויר. לא שמתי לב למנורה, הטחתי את ראשו במנורה והיא התנפצה על ראשו. בנס לא קרה שם דבר, ב"ה, חוץ משריטה קלה. הלב שלי עד היום לא חזר לעצמו. האם צריך לברך הגומל? מי צריך לברך? מה הדין אם האב צריך לברך והוא לא הולך לבית כנסת, האם אני יכול לברך במקומו? אנחנו ספרדים.
תשובה: הגומל מברכים רק על סכנה שאדם ניצל ממנה. ילד קטן אינו בר ברכה וגם אחרים אינם מברכים במקומו. תן צדקה כ לה' שלא ארע דבר.
שאלה: כסף שלא הוחזר זמן רב: לפני מספר שנים שכנה ביקשה ממני לשמור לה על חבילה שהיה בה סכום כסף. בערך 5000 שקל. נראה לי שהשכנה שכחה מהחבילה והכסף והיא חושבת שכבר היא לקחה ממני את החבילה. אני לא מרגיש בנוח שהכסף עדין אצלי. שאלתי היא אם אני צריך להחזיר לה את סכום הכסף כמו שקבלתי או להחזיר לה יותר בהתחשב בזמן הרב שעבר מכוון שאני הוצאתי את הכסף והשתמשתי בו גם להשקעות וצברתי עליו רווחים (אני לא יכול לאמוד בדיוק את התועלת והרווח שלי מהכסף). האם יש משהו שאני צריך לעשות בנוסף?
תשובה: עליך להחזיר את הכסף. מכיון שהשתמשת בו אתה נחשב כלווה ולכאורה אסור לך להחזיר לה יותר מהסכום הנומינאלי שקיבלת ממנה, משום ריבית. עם זאת אתה גרמת לה נזק בכך שלא החזרת לה את הכסף במועדו והנך חייב בדיני שמים לפצותה על הנזק שגרמת. לפחות עליך להחזיר לה את הסכום בערכו הנוכחי. שאלת המשך: לא נקבע מועד להחזרת הכסף, לכן רצית לשאול לפי מה לחשב את הערך הנוכחי של הכסף? למה הרב מתכוון? תשובה: אם לא נקבע זמן להחזרת הכסף אין כאן גרמא בנזיקין ואינך חייב לפרוע בהצמדה ואדרבה ייתכן שיש כן אבק ריבית. עם זאת יש זמן סביר לפריעת חוב. לפי ההלכה סתם הלואה ל-30 יום. איני יודע אם יש היום נוהג מקובל לסתם הלוואה, אך מוכרח להיות איזשהו זמן סביר. החל מאותו זמן חובה עליך לפרוע את החוב ומכיון שלא פרעתו גרמת לה נזק ואתה מחויב בפיצוי מדיני שמים. עליך לשאול בבנק בכמה ירד ערך הכסף מזמן הפרעון המשוער ועד יום הפרעון וסכום זה עליך לשלם לה.
שאלה: פדיון בכור מסופק: הנני בן בכור. אצל הורי קיים ספק באם נפדיתי כבכור בהיוולדי ברוסיה. מצד אחד, הסיכויים הם גבוהים כי אכן נעשה אצלי פדיון הבן משום שסבי זצ"ל היה יהודי תלמיד חכם ואמיץ והצליח להקפיד על כל מה שהיה נחוץ לברית מילה ולשאר המצוות החשובות עם הולדת הנכדים. מצד שני, לא קיים זיכרון וודאי שאכן קויים פדיון הבן לגבי. כיצד עלי לנהוג במצב כזה?
תשובה: המוציא מחברו עליו הראיה. הכהן צריך להוכיח שלא נפדית וכל עוד לא יוכיח זאת אינך חייב בפדיון.
שאלה: הכשרת מכסה של סיר: כיצד מכשירים מכסה של סיר העשוי מזכוכית אך יש לו טבעת מתכת סביב?
תשובה: צריך לבדוק (על ידי הסתכלות בלבד - לא צריך לפתוח את זה) שאין חמץ ממשי בין הטבעת לזכוכית, ואז להכניס את כל המכסה לתוך סיר עם מים רותחים.
שאלה: בעיות בריאות בגרביים: אישתי הלכה בד"כ עם גרביים, אבל בשנתיים האחרונות זה גורם לה לבעיות בריאותיות ברגלים (יובש וכד ). האם היא יכולה להפסיק ללכת עם גרביים או לא, מצד מנהג טוב שנהגה שלוש פעמים? אם בכל זאת היא רוצה להחמיר ולהמשיך ללכת עם גרביים, האם זה טוב או חומרא של שטות?
תשובה: לכסות את הרגלים עד הפרק שמעל כפות הרגליים זה לא חומרה של שטות אלא יש דעות שזה חיוב גמור. אך אין הכסוי צריך להיות עם גרביים עדיף שיהיה עם חצאית או שמלה ארוכה ואז אין צורך בגרביים.
שאלה: תרומת מח עצם - מותר?: האם יש איזושהי מניעה לתרום מח עצם לאנשים זקוקים?
תשובה: אין מניעה הלכתית לתרום מח עצם לאנשים זקוקים.
שאלה: אמירת תהלים בדרך עם לכלוך: רציתי לדעת אם אפשר לומר תהילים במהלך הליכה בדרך מבחינת טינוף של צואת בעלי חיים וכד'.
תשובה: אם אדם הולך בדרך ויש שם טינוף של בעלי חיים, אם זה יבש ואין לו ריח, אין בעיה לומר תהילים, אך אם יש שם ריח רע - אסור לומר תהילים.
שאלה: כאבי בטן והנחת תפילין: מי שנזקק לנקביו באופן תדיר, וחש כמעט באופן מתמיד לחץ ליציאת צואה, מה יעשה עם הנחת תפילין?
תשובה: אם זוהי רק תחושת צורך ללא כל תוצאה ממשית הוא יכול להניח תפילין. טיבעוני יכול להניח תפילין?
שאלה: מדוע מתחפשים?: אני חילוני. בתי בת ה-13 פנתה אלי בשאלה מדוע מתחפשים בפורים והיכן כתוב שיש להתחפש. חיפשתי וחיפשתי ולא מצאתי. אודה לכם באם תעזרו לי.
תשובה: בספר מנהגי הפורים וחודש אדר הביא מס' טעמים להלן חלקם: א. סיפור המגילה היה בעצם נס שהתחפש ובא בדרך הטבע. ב. רבים מהגויים התייהדו במגילה ("ורבים מעמי הארץ מתיהדים") ובעצם התחפשו ליהודים. ג. זה חלק מ "עד לא ידע" שלא מכירים אחד את השני בגלל התחפושות. ד. כיון שהעניים פושטים יד בפורים הם מתחפשים וכך הם לא מתביישים. ה. כדי להרבות שמחה וחדוה. הרב רואי מרגלית.
שאלה: 3 מצות בליל הסדר: מדוע 3 מצות בליל הסדר?
תשובה: בדרך כלל עבור לחם משנה יש צורך בשני לחמים בלבד, אולם אנו מוסיפים מצה שלישית לצורך מצוות החג. מצה זו השלישית, שהיא האמצעית, מחולקת תוך כדי ליל הסדר לשניים. החלק הקטן הוא כנגד לחם העוני שאכלו אבותינו במצריים, והחלק הגדול נשמר לצורך אכילת האפיקומן. הרב חנוך הכהן פיוטרקובסקי
שאלה: ברכה על קוקה קולה: לאור סברת הרב שגם על דבר שעיקר גדולו עומד לשתייתו ע"י הוספה למים כגון : שוקו או קפה צריך מעיקר הדין לברך את ברכתו הראויה (בפה"ע או והאדמה). האם גם על משקה קוקה קולה יש לברך את ברכתו הראויה (אינני בטוח מה ברכתו על הצמח עצמו).
תשובה: על קולה צריך לברך שהכל, משום שאחוז הצומח בו מאוד נמוך (אם בכלל) וגם המיץ צבוע בצבע מאכל.
שאלה: רוחב פאות הראש: בהמשך לתשובה שניתה בנושא רוחב פאות הראש רציתי לשאול האם "רוחב הפאות" הכוונה לשטח שבין האוזן לאף? כמה זה בס"מ "40 שערות"?
תשובה: הרוחב הוא בין האוזן לאף. האורך הוא לאורך האוזן עד אמצעיתה בערך. ח לא מדדו בס"מ אלא בשערות.
שאלה: אבקת מרק בפסח: האם אבקת מרק נחשבת לחמץ ויש לבערה או שניתן לסמוך על המכירה ולאוכלה לאחר הפסח?
תשובה: אם היא מכילה קרוטונים ועמילן חיטה היא חמץ גמור ואין למוכרה אלא לבערה.
שאלה: פסח אצל משפחה מסורתית: משפחתי היא מסורתית. לקראת פסח הם מנקים את הבית היטב ומשתמשים בכלי בישול המיוחדים לפסח, אך הם אינם בקיאים בכל הלכות הכשרות הקשורות בהגעלת השיש וכיו"ב. בליל הסדר, לפי בקשתי, יהי עיקר הסעודה מקיטרינג כשר למהדרין. אך התוספות יהיו ממעשה ידיהם. האם התוספות מטריפות את כל שולחן הסדר, ועלי לדרוש שלא יוגשו? האם מותר לאכול מהן? האם יש חילוק לענין זה ביני לבין בעלי?
תשובה: עליך רק לראות שהשיש יוכשר כראוי והמוצרים שמהם עושים את התוספות יהיו כשרים לפסח והכל יבוא על מקומו ב וכולם יוכלו לאכול את האוכל.
שאלה: איך לחזק את בעלי מבחינה רוחנית?: כיצד אוכל להשפיע על בעלי להתחזק מבחינה רוחנית מצד אחד אני רוצה שהוא יהיה דמות חינוכית ורוחנית בבית אבל מצד שני איני רוצה להיות המשגיחה הרוחנית שלו יש לציין שאני יותר חזקה ממנו ברוחניות והדבר ממש מסב לי עוגמת נפש
תשובה: החכמה העיקרית של אשה לחזק את בעלה בלי שהוא ירגיש שהיא עושה זאת. אם את תביעי קורת רוח בכל פעם שהוא עושה דבר טוב בעדינות כמובן, זה יעודד אותו לעשות דברים טובים. לא להעיר הערות על התנהגותו אלא רק לשמוח בדברים הטובים שהוא עושה. ואת תשדלי להיות בעצמך חזקה בלי ללחוץ עליו אדרבא תבקשי ממנו שירשה לך להדר במצוות ולא להלחיץ אותו את לא צריכה להצטער על כך שאת יותר חזקה אלא לראות את צד המעלה בדבר לך תיהיה הזכות לחזק אותו. אני מאמין שאם תנהגי בחכמה הוא יתחזק ולבסוף הוא יוביל את הדרך.
שאלה: ירקות עלים שנמצאים בסלט: חברת שטראוס משווקת לאחרונה לקטים של ירקות שטופים טריים לסלט. המוצר נמכר תחת המותג אחלה - שטראוס. בכל הלקטים כלולים ירקות עליים. למוצרים יש הכשר (מועצה אזורית אשכול) אך מצויין כי ע"פ ההלכה יש לבדוק. כיצד ניתן לבדוק לקטים אלו? מדובר כאמור בתערובת של ירקות שונים החתוכים כבר לגודל סלט ואני מניחה כי יש דרך לבדוק כי אחרת - כיצד ניתן הכשר?
תשובה: צריך לבדוק אצל המשגיח בחברה, או אצל הרבנות במועצה הדתית אשכול, האם הירקות גדלים בחממות ללא תולעים (כמו גוש קטיף), ואם לא אז מה המלצתם ללקוחות לבדוק את הירקות. ואם אי אפשר לבדוק בגודל כזה קטן באמת אי אפשר להשתמש. לרוב הירקות בדוקים מתולעים, אבל צריך בדיקה ליתר בטחון מחרקים גדולים שאולי יהיו וניתן לבודקם בקלות, וזה לא מהוי מניעה לנתינת הכשרות. הרב חיים כץ.
שאלה: מותר לישון בבית אחד לפני החתונה?: חבר שלי ואני לא נוהגים לישון בבתים נפרדים כל עוד לא התארסנו. כשהוא בא אליי לשבת הוא ישן בחדר עם אחי. השאלה שלי היא האם מותר לי לישון אצלו בבית (בחדר נפרד כמובן) למרות שהאנשים הנוספים, היחידים בבית הם אמו ובן הזוג שלה (הם לא נשואים)?
תשובה: אין בזה איסור ממש ואולם מן הראוי להמנע מכל מצב שמביא לידי הרגשה של קרבה יותר ממה שראוי להיות לפני הנשואים. ודבר זה צריך כל אחד לשקול בשכל וביראת שמים.
שאלה: משחק בקוביה בפלאפון: האם יש חשש למשחק בקוביה במשחק הסלולרי שבו ניתן לשחק מול משתתף על כסף, כאשר חברת הסלולר משמשת כמתווך (וגובה עמלות)? הכסף משולם באמצעות החשבונות החדשיים. האם יש בעיה הלכתית במשחק הזה?
תשובה: כל משחקי המזל הם בעייתיים, כיוון שאדם לא מרויח בהם את כספו בעמל כפיו אלא במזל. הרבה ממיטים על עצמם ועל משפחתם טראגדיות גדולות. מי שרוב עיסוקו בכך אינו עוסק בישובו של עולם. מי שמתמכר להם הוא חולה. ויש משחקים שיש בהם גזל, כי המפסיד לא התכוון להפסיד אלא להרויח. עיין ספרי באהלה של תורה ח"א סי' קיא.
שאלה: סדר פסח עם נוצרים: האם ניתן לארח אדם נוצרי בליל הסדר?
תשובה: איני רואה כל טעם באירוח נוצרי בליל הסדר. לדעתי זה פוגם בליל הסדר. אלא אם כן הוא נמצא בתהליך של גיור או מסיבה מיוחדת אחרת. להביא את האח החילוני לליל הסדר? קרוב משפחה גוי בחג.
שאלה: מתי מברכים על הנטילה?: בבוקר כשאני קמה אני נוטלת את הידיים ללא ברכה אח"כ אני נכנסת לבית הכסא ומנקה עצמי וכשאני יוצאת משם אני שוב נוטלת ידיים ואז מברכת "על נטילת ידיים". אחרי כן צריך לברך "אשר יצר". האם אני עושה נכון את סדר הפעולות? האם אני צריכה ליטול ידי שוב לפני ברכת "אשר יצר", כי הרי ידי כבר נקיות מהנטילה של ברכת "על נטילת ידיים?
תשובה: כשקמים בבוקר נוטלים ידיים ומברכים על נטילת ידיים. לאחר מכן אם יש צורך נכנסים לבית הכסא ולאחר מכן נוטלים ידיים ומברכים אשר יצר ואין מברכים על נטילת ידיים. וכך בכל פעם שנכנסים לשירותים במשך היום נוטלים ידיים ואין מברכים על נטילת ידיים אלא רק אשר יצר. הרב רואי מרגלית.
שאלה: תפילין לפני גיבוש: יש לי גיבוש ליחידה מובחרת בצבא ביום ראשון. אני לא אדם ממש מאמין. אני גם אוכל דברים לא כשרים, אך אני יהודי. רציתי להניח תפילין בבוקר שלפני הגיבוש אך חשבתי שאולי זו תהיה צביעות מצידי. אני סך הכל שמתי בערך 4 פעמים תפילין בחיים שלי. כדאי לשים?
תשובה: כדאי להניח תפילין. אין זו צביעות לכל מצוה שעושים יש ערך רב. ואני מאחל לך שתצליח בגיבוש.
שאלה: הכשרת מתקני ייבוש כלים: האם מתקנים לרחיצת כלים העשויים מפלסטיק ניתנים לניקוי והכשרה לפני פסח?
תשובה: אם אני מבין נכון הכוונה למתקן המונח על השיש שמניחים על גביו את הכלים לייבוש לאחר שטיפה. אם כן, אז יש לשפשפו היטב במים ובסבון בפרט בפינותיו ואפשר להשתמש בו. הרב רואי מרגלית.
שאלה: קטניות טריות לפסח: מה דינם של קטניות ירוקות כגון פול, אפונה ירוקה, תירס טרי ועוד? האם אלו נחשבים בהגדרת קיטנית או ירק?
תשובה: יצאי מרוקו שאף הם נוהגים כמנהג אשכנז ונזהרים מקטניות, נוהגים לאכול קטניות טריות וירוקות. גם בין הפוסקים האשכנזים יש שהקלו בדבר, אך כמדומני שהעולם נוהג להימנע מכך.
שאלה: להזמין מי שיסע אח"כ בחג?: אח שלי אינו שומר תורה ומצוות. חשוב לנו להיות בפסח ביחד. הוא לא מוכן לישון אצלנו אלא רק מוכן לבוא לליל הסדר ולחזור במכונית. מה עושים?
תשובה: אסור להזמין יהודי לחג אם ברור שהוא ייסע לשם כך במכונית, משום שאז המזמין הינו מסייע לדבר עבירה. ולכן הכי טוב להזמין את אחיך לליל הסדר, לארוחות ולשינה. ורק במקרה שאחיך מבהיר לך שהוא ייסע במכוניתו בחג, עליך לסרב לארחו. לארח נוצרי בליל הסדר? קרוב משפחה גוי בחג.
שאלה: איסור מלאכה בחול המועד: באילו ימים בפסח ובסוכות אסור לעבוד? אם מקום העבודה שלי דורש שאעבוד בשבת האם אני חייב לבוא על מנת לא לאבד את מקום העבודה שלי?
תשובה: בשבת וביו"ט אסור לעבוד. בחול המועד התירו רק מלאכת דבר האבד. ומ"מ אם יאבד את מקום עבודתו יכול לעבוד בחוה"מ רק שאינו רואה סימן ברכה בעבודתו. הרב רואי מרגלית.
שאלה: הכשרת תנור וכיריים: 1. כיצד ניתן להכשיר תנור אפייה לפסח? 2. כיצד יש להכשיר כיריים של גז לפסח?
תשובה: 1. כדי להכשיר תנור אפייה לפסח צריך לנקות אותו היטב ולהדליק על החום הגבוה ביותר במשך כמה דקות. כדי להכשיר את התבניות עצמן צריך ליבון. 2. כדי להכשיר כיריים: יהודי ספרד צריכים לנקותם ולהפעיל את הכיריים למשך כמה דקות. אך לשיטת יהודי אשכנז זה לא מספיק והם מחמירים לכסות את הצד החיצוני של הכיריים (הצד שנוגע בסיר) בנייר כסף.
שאלה: להוריד את המזוזה כשיש כלב בבית?: האם כשיש כלב בבית, בחדר שהוא נמצא צריך להוריד את המזוזה?
תשובה: לא צריך להוריד את המזוזה. הרב חיים כץ.
שאלה: לאחד מנהגים בדין קטניות?: שאלה זו מטרידה את עם ישראל ורבניה מדי שנה בשנה וגם באמצע השנה. מדוע צריך לבזבז כל כך הרבה משאבים רוחניים על מה שהגמרא (למיטב ידיעתי) לא דנה. ההבדלים בין ספרדים לאשכנזים הגיעו הדברים לאנאכרוניזם?
תשובה: אנו בשלב של קבוץ גלויות זה תהליך גדול וגם דורש הרבה הרבה סבלנות אין מקום לדרוש לשנות מנהגי אבות באופן מלאכותי. הזמן יעשה את שלו ובעזרת ד' נמצא את הדרך לאחד במה שנכון לאחד. ולשמור כל אחד על מנהגיו במה שנכון לשמור. הגיוון של המנהגים רק מוסיף שלמות. כמובן בתנאי שכך יראו את זה. במשך הזמן נלמד לראות את המעלות של כל מנהג של כל עדה ועדה ונווכח שרבויי המנהגים מעשיר את הופעת התורה.
שאלה: צריך מיחם מיוחד בפסח?: האם יש צורך במיחם חדש לפסח, מאחר ובמשך השנה הוא בא במגע עם מים בלבד?
תשובה: בפסח נוהגים להחמיר לקנות מיחם חדש או להגעיל את המיחם הזה שאפשר בקלות ע"י הרתחתו במים עם קצת סבון ולתת לו לגלוש מעט. הרב חיים כץ.
שאלה: פדיון לאחר הפלה - המשך: קראתי את התשובה שניתנה על פדיון לאחר הפלה אבל מכיוון ששמעתי דיעות נוספות ושונות אני לא יודעת מה לעשות. בהריוני הקודם הפלתי בשבוע 9 אך נאמר לי שהתפתחות העובר הפסיקהה כבר בשבוע 5. נולד לי בן כעת ואינני יודעת האם ניתן לעשות פדיון?
תשובה: אם נאמר לך שהתפתחות העובר נעצרה אחרי 5 שבועות יש לפדות את הבן הנולד לך במזל טוב.
שאלה: בדיקת חמץ עם פנס: האם פנס טוב לא עדיף על פני נר לענין בדיקת חמץ, ואף לכתחילה?
תשובה: פנס כשר לכתחילה. בנר יש סמליות כי נר ה' נשמת אדם חופש כל חדרי בטן.
שאלה: להרוס את היופי בשביל הצניעות?: אני מאוד מקפידה על עניין הצניעות וזה מאוד חשוב לי. פוגע בי מאוד אם אנשים מביטים בי ואני משתדלת לא לצאת מהבית כי אני מפחדת להכשיל, אבל זה לא הגיוני כל הזמן להיות בבית. אני עושה את החלק שלי, מתלבשת צנוע ולא עוברת ליד אנשים בכוונה. האם אני מכשילה אנשים שבכל זאת מסתכלים עלי? האם אשה צריכה להפוך את עצמה למכוערת (ח"ו) כדי להיות רגועה? שמעתי סיפור על איזה צדיקה שעשתה את זה וזה ממש זיעזע אותי! הרי אומרים שיופי זה מתנה מאלוקים ולמה שבן אדם ירצה להרוס את המראה החיצוני שלו? זה ממש מעיק עלי! אנא שלחו לי תשובה בהקדם האפשרי!
תשובה: את לא צריכה להסתגר בבית. את עושה את המוטל עליך, מתלבשת בצניעות ומתנהגת בצניעות. את ר ולא מוטל עליך להזהר שמא את מכשילה אחרים. את לא צריכה להרגיש שמסתכלים עליך באופן מיוחד. למה לחשוד באנשים שהם עושים איסורים בהסתכלויות אסורות? אם בכל זאת יש לך הרגשה חזקה שכל הזמן מסתכלים עליך את צריכה לברר מדוע את מרגישה כך. זה גורם לתחושה לא טובה ולא כדאי להשאר בתחושה זו אלא לבדוק איך להשתחרר ממנה. תתייעצי עם מי שאת נותנת בו אמון.
שאלה: בישול בכלי שלישי: האם היום, כשידוע שבכלי שלישי יכולות להיות אותן דרגות חום כמו בכלי ראשון ושני, יהיה אסור להכין תה בכלי שלישי? כן הענין לגבי בישול בתולדות האור שכן אין הבדל פיסיקלי בין חום האש לחום השמש.
תשובה: עיין תוס' שבת מב ב שההבדל בין כלי ראשון לכלי שני אינו בטמפרטורה העכשוית אלא ביכולתו של הכלי להחזיק את החום זמן ממושך שיאפשר בישול, וכל שכן שמצטנן מהר יותר מכלי ראשון. גם מבחינת הטמפרטורה אין ספק שכלי שלישי חומו נמוך מכלי שני. ההבדל בין שמש לאש אינו בחום אלא בדרך הבישול עיין רש"י שבת לט א. עדיין לא מקובל לבשל בשמש (אלא א"כ תטען שבארץ רוב המים מתחממים בשמש, ועם זאת המדובר במים בלבד).
שאלה: קניית אות בספר תורה: ראיתי פרסום שבו מציעים לקנות אות בספר תורה שיכתב בקרוב. האם אני יוצא בזה ידי חובת מצוות כתיבת ספר תורה? הרי כתוב ש"אפילו הגיה אות אחת כאילו כתבו כולו". האם יש לזה דין של קיום מצוה בשותפות עם אחרים?
תשובה: בפתחי תשובה יו"ד סי' רע ס"ק א הביא פוסקים המתלבטים בשאלה זו האם יוצאים בס"ת בשותפות.
שאלה: ללבוש חולצה אדומה: האם יש בעיה ללכת עם חולצה בצבע אדום?
תשובה: צריך ללכת בבגדים צנועים. בגדים שהצבע אינו גורם שמושך את העין באופן שמגרה את הרואה. יש שהזכירו לדוגמה את הצבע האדום החזק שהוא מושך את העין אך הגדרים משתנים והצבעים משתנים. העיקר ללבוש בגדים צנועים יש בגדים בצבעים אחרים שאינם צנועים, ויש אולי בגדים בצבע אדום שהם צנועים.
שאלה: כסף - טוב או רע?: מה היחס לעושר ביהדות? מצד אחד אנחנו מבקשים חיים של עושר וכבוד ואומרים ש"צדיקים ממונם חביב עליהם יותר מגופם", אך מצד שני כתוב שעניות יפה לישראל. האם זה ר לשאוף "לעשות כסף" בחיים או שצריך להסתפק במועט כאידאל?
תשובה: הבקשה לחיים של עושר וכבוד היא לחיים מלאי תוכן חיים עשירים וזה כולל גם עושר כלכלי שמסייע להרחיב את תוכן חיי הקודש, וכן חיים מכובדים לא על ידי אחרים אלא מצד עצמם חיים מעולים משמעותיים "אין כבוד אלא תורה." אבל מכבוד חצוני צריך לברוח כאמור בפרקי אבות. ולשאלה האם להספק במועט זה אדיאל או מותר לשאוף להיות עשיר בממון התשובה "אחד המרבה ואחד הממעיט ובלבד שיכוון לבו לשמיים". ואם אדם מוכשר לעסקים והוא עושה אותם ביושר ומשתמש בכספו להרבצת תורה ולגמילות חסדים הרי הוא מרבה כבוד שמיים בעושרו.
שאלה: שליח ציבור וקריאת התורה: אני גר בישוב חילוני לחלוטין. בישוב זה מתקיים מניין רק בשבת שחרית. אני מזה כ-5 שנים מנסה לטפס ברוחניות. נוצרו נסיבות שהקורא בתורה מבקש ממני להחליף אותו לקרוא את פרשת השבוע בפני המתפללים. כמו כן,אני מתבקש לפעמים לשמש שליח ציבור בבית הכנסת. יש לי בעיה עם זה. אני משתדל לשמור שבת, אבל אשתי לא משתפת פעולה באופן מלא.אני לא ממש יודע לקרא את הפרשה אם כי אני עושה חזרות ומתכונן לקריאה. בזמן התפילה אני לא בטוח שכולם עונים אמן ומקשיבים ועוקבים אחר התפילה. המתפללים בבית הכנסת אינם שומרי שבת. כיצד עליי לנהוג? להמשיך כפי שהיה עד עכשיו או לסרב לקרא בתורה ולגשת כשליח ציבור? אני רוצה לציין שכל בן-אדם שאינו מופיע לתפילה מהמתפללים הקבועים עלול חס וחלילה לגרום לביטול המניין. אנו גרעין של כ-11-12 איש בבית הכנסת.
תשובה: טוב מאד שאתה מתקדם ברוחניות חזק ואמץ כל דבר טוב שאתה עושה יש לו ערך רב מאד. במצב המיוחד בישוב שאתה גר יש חשיבות לשמור על המנין בשבת ואתה יכול להיות שליח צבור וגם לקרוא בתורה.
שאלה: מותר לעיין בברית החדשה?: אני מורה ללמודי א"י באחת האולפנות. במסגרת שעורים על תולדות הגליל התעורר צורך לעיין בברית החדשה. ברצוני לשאול בשמי ובשם תלמידותי, אם הדבר מותר, וכן אם מותר להחזיק את הספר בבית.
תשובה: איסור תורה מפורש לעיין בספר של עבודה זרה. "לא תתורו אחרי לבבכם ואחרי עיניכם". גם הנצרות היא עבודה זרה כפי שפסק הרמב"ם ולכן אין להחזיק ספר כזה בבית. צריך ללמד את תולדות חיי היהודים בגליל ואין צורך לדבר על השקפות של עובדי עבודה זרה שחיו בגליל.
שאלה: יום טוב שני של גלויות : אני שליח המדינה בחו"ל לתקופה של שנתיים עם אופציה ליותר. איך עלי לנהוג בחגים הקרבים ובאים עלינו ל? האם עליי להתפלל תפילת חול המועד ביו"ט שני בנוסף לתפילת חג בביה"כ. האם ביום האחרון עליי להניח תפילין בצנעא? נוסף לכל אשתי ממש לא מתלהבת מיו"ט שני. האם לעניין בית ניתן לנהוג לקולא ביום זה וכיצד?
תשובה: אתה מחויב בכל דיני יו"ט שני של גלויות כבן חו"ל מהדין כמו כל מצוה, ולכן אין מקום להקל אלא להסביר בנועם שזה לא איזו המלצה או חומרא, למרות שאיננו רגילים לה בארץ ישראל. הרב חיים כץ.
שאלה: באמת אתחלתא דגאולה?: בתפילת מוסף דשלוש רגלים אנו אומרים "ומפני חטאינו גלינו מארצנו". אם כן איך אפשר לומר שנמצאים אנו בתקופת אתחלתא דגאולה? הרי רוב עם ישראל לא חזר בתשובה ובפרט שסיבת חורבן בית שני הוא מפני עוון שנאת חינם והרי רואים לדאבוננו שענין זה לא תוקן עדיין. ועוד הרי ידועים דברי הרמב ם בהל תשובה הבטיחה תורה שסוף ישראל לעשות תשובה בסוף גלותם ומיד הן נגאלים ומשמע מדבריו שכל זמן שלא חוזרין בתשובה אז נשארים בגלות. הרב יוכל להסביר לי את הנושא?
תשובה: הנושא הזה נידון כבר בהרבה מאמרים. מסקנת הסוגיא בסנהדרין צ"ז כרבי יהושע שהגאולה אינה תלויה בתשובה. כך ר' צדוק מביא בשם הרשב"א. ועל כך מרחיב בעל הלשם ומסביר ממקורות רבים שאין הגאולה תלויה בתשובה. ואין קושיא מהרמב"ם שכן כנראה כוונתו שיעשו תשובה לפני השלמת הגאולה והגאולה עדין לא שלמה. אי אפשר להתווכח עם המציאות. אנו בתהליך מתקדם של חזרה לארץ ישראל מרכז התורה היום בארץ ישראל. מה יכולה להיות התחלתא יותר מזה? עיין עוד בקול התור להגאון מוילנא ותמצא תשובה ברורה לשאלתך.
שאלה: הכשרת ארונות לפסח: האם יש צורך לכסות בנייר את המדפים בארונות המטבח או שנקיון יסודי מספיק?
תשובה: אם מדובר על ארונות ומדפים המצופים בפורמייקה אין צורך. הרב חיים כץ.
שאלה: תשבצים לילדים בחול המועד: האם מותר בחול המועד לתת לילדים לפתור תשבצים ולהשלים מילים וכדו?
תשובה: מותר, משום שזה לא מוגדר בתור מלאכת מחשבת.
שאלה: כמה יין לשתות בליל הסדר?: מה שיעור יין שצריך לשתות בליל הסדר? האם עדיף כוס קטנה ולשתות בכל פעם את כל הכוס או כוס גדולה ולהשאיר כל פעם?
תשובה: שיעור יין שצריך למזוג לכוס הינו רביעית - 86 סמ"ק, וצריך לשתות בכל פעם רוב כוס (לפחות 44 סמ"ק).
שאלה: אכילה במקום שיש בו לחם: אני מתגוררת בארה"ב אצל משפחה יהודית ששומרת כשרות, אך בפסח הם לא כל כך שומרים מאכילת לחם. אני מאד מקפידה ואפילו קניתי כלים משלי. איך עליי לשמור אם אנחנו אוכלים מאותו מיקרוגל ואותו גז בישול והבית לא נקי לפסח? מה עליי לעשות? האם אוכל לאכול בבית מהכלים שלי ופשוט לכסות אותם בשימוש במיקרוגל?
תשובה: כאשר אדם נמצא בפסח בבית של אדם אחר ואצל בעל הבית הזה יש חמץ, אפילו אם האורח רואה את החמץ אין הוא עובר על "בל ייראה ובל יימצא" משום שאיסור זה נאמר רק לגבי חמץ פרטי של האדם. ולכן אין בעיה שתתגוררי אצלם במהלך הפסח אם את מקפידה להשתמש בכלים שלך, אך אם את רוצה לחמם אוכל במיקרוגל את רק צריכה להקפיד לחמם את האוכל בכלים סגורים. ואם את רוצה לבשל בגז, רק תקפידי להדליק אותו ל2-3 דקות לפני שאת שמה עליו את הסיר שלך.